Oscar Pistorius weer in hof | Maroela Media
Oscar Pistorius sal na verwagting Maandag vlugtig in die hooggeregshof in Pretoria verskyn.
Die verskyning is vir die amptelike uitstel van sy vonnisverhoor soos deur sy regsverteenwoordigers en die staatsaanklaers ooreengekom is.
Pistorius, wat skuldig bevind is aan die moord op sy meisie, Reeva Steenkamp, op Valentynsdag 2013, sal binnekort gevonnis word nadat sy vorige skuldigbevinding aan strafbare manslag na moord verander is. Hy het beweer die skietvoorval in sy huis in Pretoria was ŉ ongeluk nadat hy Steenkamp vir ŉ inbreker aangesien het.
Pistorius is aanvanklik vyf jaar tronkstraf opgelê nadat hy skuldig bevind is aan strafbare manslag en later op parool vrygelaat nadat hy ongeveer ŉ jaar van die vonnis uitgedien het. Hy is ook drie jaar tronkstraf, wat opgeskort is vir vyf jaar, opgelê vir ŉ vuurwapenoortreding.
Pistorius se regsverteenwoordigers het verlede maand gesê hulle het ooreengekom om die vonnisverrigtinge van hul kliënt uit te stel nadat die atleet se aansoek om sy vonnis te appelleer van die hand gewys is.
Die vonnisverrigtinge sal vandag amptelik tot 13 Junie uitgestel word.
Ag dit is mos nie meer nuus nie. Nou gaan die aasvoëls seker weer op hom toesak. Los die man nou uit dat die reg sy loop neem.